钦定古今图书集成/明伦汇编/氏族典/第202卷 > 高季式
## 钦定古今图书集成/明伦汇编/氏族典/第202卷 > 高季式

按《北齐书高干传》：“季式，字子通，干第四弟也。亦有胆
气。中兴初，拜镇远将军、正员郎，迁卫将军、金紫光禄
大夫，寻加散骑常侍，领主衣都统。太昌初，除尚食典
御。天平中，出为济州刺史。元象中，入为散骑常侍。兴
和中，行晋州事，解州，镇永安戍。高慎以武牢叛，遣信
报季式。季式得书惊惧，即奔告高祖。高祖嘉其至诚”，
待之如旧。武定中，除侍中，寻加冀州大中正。时世宗
先为此任，启以回授，为都督。从清河公岳破萧明于
寒山，败侯景于涡阳。还，除卫尉卿。复为都督，从清河
公攻王思政于颍川，拔之。以前后功，加仪同三司。天
保初，封乘氏县子。仍为都督，随司徒潘乐征讨江、淮
之间。为私使乐人于边境交易，还京，坐被禁止，寻而
赦之。四年夏，发疽卒，年三十八。谥曰“恭穆。”